ທ່ານ John Kerry ເກ້ຍກ່ອມໃຫ້ ອັຟການິສຖານ ມີລັດຖະບານເອກະພາບ ໂດຍໄວ (ວີດີໂອ/ສະໄລດ໌)
ລັດຖະມົນຕີຕ່າງປະ​ເທດ ສຫລ ​ຢ້ຽມຢາມ ກາບູລ ເປັນມື້​ທີ​ສອງ ເພື່ອເກ້ຍກ່ອມໃຫ້ ຍຸດຕິ​ການ​ຜິດ​ຖຽງກັນ ກ່ຽວ​ກັບ​ການ​ນັບ​ບັດ​ເລືອກຕັ້ງ ປະທານາທິບໍດີ.
ລັດຖະມົນຕີຕ່າງປະເທດສະຫະລັດ ທ່ານ John Kerry ໄດ້ ເລີ້ມຕົ້ນ ມື້ທີສອງ ຂອງການສົນທະນາ ຢູ່ນະຄອນຫລວງ Kabul ຂອງອັຟການິສຖານ ແນໃສ່ເພື່ອເກ້ຍກ່ອມໃຫ້ ຄູ່ ແຂ່ງທີ່ສະມັກເປັນປະທານາທິບໍດີທັງສອງຄົນ ຍຸດຕິການຜິດ ຖຽງກັນ ກ່ຽວກັບການນັບບັດລົງຄະແນນສຽງ ໃນວັນສຸກມື້ນີ້ ທ່ານ Kerry ໄດ້ພົບປະກັບ ປະທານາທິບໍດີ Hamid Kazai ພ້ອມທັງອະດີດລັດຖະມົນຕີຕ່າງປະເທດ ທ່ານ Abdullah Abdullah ແລະອະດີດລັດຖະມົນຕີການ ເງິນ ທ່ານ Ashraf Ghani ຊຶ່ງເປັນຜູ້ສະມັກສອງຄົນ ທີ່ແຂ່ງ ຂັນເອົາຕຳແໜ່ງຂອງ ທ່ານ Kazai ທ່ານ Kerry ໄດ້ພົບປະກັບຄູ່ແຂ່ງທັງສອງ ຄົນລະເທື່ອ ອີກເທຶ່ອນຶ່ງໃນວັນສຸກມື້ນີ້ ແລະ ບັນດາເຈົ້າໜ້າທີ່ສະຫະລັດ ກ່າວວ່າ ທ່ານຈະນຳເຂົາເຈົ້າ ເຂົ້າມາ ຮວມກັນໃນການສົນ ທະນາສາມຝ່າຍ ກ່ອນເດີນທາງໄປມຽນມາ ເພື່ອເຂົ້າຮ່ວມ ກອງປະຊຸມຄວາມໝັ້ນຄົງ ຂອງຂົງເຂດເອເຊຍ ໃນເດືອນແລ້ວນີ້ ລັດຖະມົນຕີ Kerry ໄດ້ໄກ່ເກ່ຍ ໃຫ້ຜູ້ສະມັກທັງສອງຕົກລົງ ໃຫ້ມີການ ກວດກາບັດຄະແນນສຽງ ຈາກການເລືອກຕັ້ງຮອບສຸດທ້າຍ ເມື່ອວັນທີ່ 14 ເດືອນມິຖຸນາ ທີ່ຜົນສະແດງວ່າ ທ່ານ Ghani ເປັນຜູ້ນຳໜ້ານັ້ນ ສະຖານທູດສະຫະລັດ ທີ່ນະຄອນຫລວງ Kabul ກ່າວວ່າ 18 ເປີເຊັນຂອງຫີບບັດເລືອກ ຕັ້ງ ເກືອບ 23 000 ຫີບ ໄດ້ຖືກກວດກາເບິ່ງຄືນ ໂດຍທິມສາກົນ ທີ່ກຳກັບນຳການກວດກາ ເຈົ້າໜ້າທີ່ກະຊວງຕ່າງປະເທດຄົນນຶ່ງ ທີ່ເດີນທາງໄປກັບ ທ່ານ Kerry ໄດ້ກ່າວຕໍ່ ບັນດາ ນັກຂ່າວວ່າ ສະຫະລັດຕ້ອງການ ໃຫ້ປະທານາທິບໍດີອັຟການິສຖານຄົນໃໝ່ ເຂົ້າຮັບຕໍາ ແໜ່ງ ກ່ອນທ້າຍເດືອນນີ້ ກ່ອນກອງປະຊຸມສຸດຍອດ NATO ໃນວັນທີ 4 ເດືອນກັນຍາ ທີ່ແຄ້ວນ Wales ຂອງອັງກິດ ທີ່ຈະເພັ່ງເລັງໃສ່ ບົດບາດຂອງປະຊາຄົມນາໆຊາດ ໃນ ອັຟການິສຖານນັ້ນ